Të papunët amerikanë
2014 vit i vështirë për të papunët për një periudhë të gjatë kohe
Pesë vjet pas krizës financiare, shumë tregues sugjerojnë se mëkëmbja ekonomike është më në fund e qëndrueshme në ekonominë më të madhe të botës. Prodhimi i brendshëm bruto në Shtetet e Bashkuara po rritet me ritmin më të shpejtë në dy vitet e fundit dhe papunësia ka rënë në nivelet e para-krizës. Por megjithë parashikimet, 2014 mund të provojë të jetë një vit i vështirë për amerikanët e papunë. Takuam Kathy Biscotti ditën e Vitit të Ri. Kathy humbi punën si asistente gjashtë muaj më parë. Ajo mori çekun e fundit të asistencës së papunësisë më 31 dhjetor. Biscotti është një nga 1.3 milion amerikanë që përballen me të njëjtën dilemë. Kongresi lejoi që asistenca e papunësisë të ndërpritej më 28 dhjetor pasi ligjvënës konservatorë thane se zgjatja e këtyre benefiteve pas 26 javëve standarte i bën njerëzit më pak të motivuar për të kërkuar punë. Mes tyre: Senatori republikan Rand Paul – që foli për Fox News. Por përkrahësit e të papunëve thonë se kjo nuk është e vërtetë. Christine Owens, drejtoreshë ekzekutive me Projektin Ligji Kombëtar i Punësimit, thotë se shumica e 4 milionë amerikanëve që marrin asistencë kërkojnë punë. Biscotti aplikon për 10 deri në 20 vende pune në javë. Pa asistencë, Biscotti thotë se mund të mbetet e pastrehë, ushqimet do të jenë të papërballueshme apo edhe bileta e autobuzit për të shkuar për intervista pune. Dëshira e saj për Vitin e Ri është të gjejë një punë. Ligjvënësit e kanë zgjatur asistencën për të papunët 11 herë, diçka që presidenti Obama insiston që Kongresi duhet të bëjë përsëri kur të kthehet nga pushimet. " Një grup dypartiak pritet t’i propozojë kongresin zgjatjen e asistencës për tre muaj të tjerë. Por përkrahësit thonë se kjo mund të jetë e vështirë të realizohet. Mbështetja për zgjatjen e asistencës është zbehur ndërsa ekonomia po përmirësohet. Por megjithë përmirësimin, numri i amerikanëve të papunë për 27 javë apo më gjatë u rrit në nivel rekord duke përfaqësuar gati 40 përqind të të gjithë të papunëve amerikanë.